Pavlova poslanica Galaćanima (Šarić)/Glava 5.
1 K slobodi nas je vodio Krist. Stojte dakle čvrsto i ne dajte se opet u jaram ropstva uhvatiti! 

2 Evo, ja, Pavao, kažem vam: "Ako se obrežete, Krist vam neće ništa koristiti. 

3 A opet svjedočim svakome čovjeku, koji se obreže, da je dužan izvršiti sav zakon. 

4 Rastavljeni ste od Krista, koji hoćete zakonom da se opravdate, izgubiste milost. 

5 Jer mi iščekujemo u Duhu iz vjere radu opravdanja. 

6 Jer u Kristu Isusu niti što pomaže obrezanje, ni neobrezanje, nego vjera, koja radi po ljubavi. 

7 Trčali ste dobro; tko vam je branio, da se ne pokoravate istini? 

8 Ovo odvraćanje nije od onoga, koji vas je pozvao. 

9 Malo kvasca ukiseli sve tijesto. 

10 Ja se uzdam u vas u Gospodinu, da ništa drukčije nećete misliti. A tko vas buni, podnijet će osudu, makar tko bio. 

11 A ako ja, braćo, još obrezanje propovijedam, zašto još trpim progone? Onda je uklonjeno spoticanje križa! 

12 O da bi odsječeni bili oni, koji vas bune! 

13 Jer ste vi, braćo, na slobodu pozvani; samo ne dajte, da sloboda bude na službu tijelu, nego ljubavlju služite jedan drugome! 

14 Jer se sav zakon izvršuje u jednoj riječi: "Ljubi bližnjega svojega kao samoga sebe!" 

15 Ali ako jedan drugoga grizete i izjedate, gledajte, da jedan drugoga ne istrijebite! 

16 A velim: "U duhu živite, i želja tjelesnih nećete izvršiti! 

17 Jer tijelo želi protiv duha, a duh protiv tijela; a ovo se protivi jedno drugome, da ne činite ono, što hoćete. 

18 Ako li vas duh vodi, nijeste pod zakonom. 

19 Očita su djela tjelesna, a ova su: "preljubočinstvo, nečistoća, besramnost, razuzdanost, 

20 Idolopoklonstvo, čaranja, neprijateljstva, svađe, ljubomor, srdžbe, spletke, razdori, sljedbe, 

21 Zavisti, ubojstva, pijanstva, razuzdane gozbe i ovim slična, za koja vam unaprijed kažem, kao što sam i prije rekao, da oni, koji tako što čine, neće postići kraljevstva Božjega. 

22 A plod je Duha: ljubav, radost, mir, strpljivost, blagost, dobrota, vjernost, 

23 Krotkost, umjerenost; protiv ovakvih nema zakona. 

24 A koji su Kristovi, raspeli su tijelo sa strastima i požudama. 

25 Ako u duhu živimo, i hodajmo u duhu! 

26 Ne tražimo tašte slave, tako da izazivamo jedan drugoga i zavidimo jedan drugome. 

Pavlova poslanica Galaćanima (Šarić)